SKRIFTLIG FORESPØRGSEL E-1170/02

af Ioannis Averoff (PPE-DE)og Konstantinos Hatzidakis (PPE-DE) til Kommissionen

(24. april 2002)

Om: Bygning af Athens sporveje

Inden for rammerne af det operationelle program: Jernbaner, lufthavne og bytransport under tredje fællesskabsstøtteramme har det græske ministerium for transport og kommunikation fremskyndet bygningen af et sporvejsnet, som skal omfatte to ruter:

- Zappio Nea Smyrni (Achileos gade) Palio Faliro Neo Faliro og

- Neo Faliro Palio Faliro Agios Kosmas Glyfada.

Trafikeksperter og andre eksperter har fremført indvendinger dels mod den planlagte rute, som i sidste ende er blevet valgt (via Nea Smyrni i stedet for Syggrou Boulevard og via kysten langs Palio Faliro) og dels mod den snævre tidsplan for udførelsen af arbejdet, som, eftersom det indgår i arbejderne i forbindelse med De Olympiske Lege, ikke giver mulighed for på ny at undersøge eventuelle mangler i undersøgelsen og planlægningen. Endvidere har beboerne i kvartererne Nea Smyrni, Alimos, Glyfada og Palio Faliro protesteret (sidstnævnte har endog klaget til den øverste forvaltningsdomstol) og tre af de berørte kommunalråd har afvist den foreslåede rute. De hævder, at denne placering vil ødelægge området langs kysten, som er et område af en sjælden skønhed, uden at det løser trafikproblemet, eftersom vejbaner vil gå tabt eller vil blive meget indsnævret, og buslinjer vil blive nedlagt eller driften af dem blive meget reduceret.

Kan Kommissionen derfor oplyse:

1. Er der foretaget en fuldstændig undersøgelse af transportsituationen, og er der rettidigt gennemført en feasibility-undersøgelse, hvori der også er taget højde for andre egnede løsninger? Hvilken sammenlignende undersøgelse begrunder valget af den første rute i stedet for ruten via Syggrou Boulevard (ifølge vores oplysninger er der ikke nogen)?

2. Findes der en fuldstændig vurdering af indvirkningerne på miljøet (det lader til, at 2 000 træer vil blive ødelagt), og blev offentligheden inddraget i forbindelse med forhåndsgodkendelsen af ruten samt vurderingen af arbejdets indvirkning på miljøet?

3. Opfyldes alle forpligtelserne i henhold til fællesskabsretten og national ret vedrørende konkurrence og befolkningens accept af det foreslåede projekt?

4. Hvad var tidsplanen for gennemførelsen af projektet, og i hvilket omfang er den realistisk?

5. Hvorledes kan det være, at selskabet Tram S.A., selv om det ikke har erfaring med udførelsen af projekter af en sådan størrelsesorden, alligevel bedømmes til at være mest egnet til at udføre projektet?

Svar afgivet på Kommissionens vegne af Michel Barnier

(12. juni 2002)

På grundlag af de oplysninger, der er modtaget fra den græske forvaltningsmyndighed, som er ansvarlig for det operationelle program Jernbaner, lufthavne og bytransport 2000-2006, kan Kommissionen give følgende svar på de det ærede medlems spørgsmål.

1. Den mest fuldstændige og seneste transportundersøgelse, som omfatter både transportinfrastrukturen og det offentlige transportsystem i regionen Attika, er den Metro Development Study, som er udarbejdet i samarbejde med Attiko Metro Company. Den linjeføring, som de græske myndigheder i sidste ende valgte for Athens sporvogne, er i overensstemmelse med konklusionerne i nævnte undersøgelse. Alternative linjeføringer er blevet undersøgt, men den der i sidste ende blev foreslået efter undersøgelsen, og som er udvalgt til at modtage støtte, imødekommer bedst transportbehovene i en stor del af Athens byområde.

2. Forvaltningsmyndigheden har bekræftet, at der er foretaget en vurdering af miljøvirkningerne, og at den nationale lovgivnings bestemmelser om offentliggørelse og høring af befolkningen er blevet overholdt i forbindelse med sporvognsprojektet i Athen.

3. Selskabet Tram har iværksat en omfattende oplysningskampagne vedrørende projektet, og målgruppen herfor er navnlig de ni kommuner, som sporvognsprojektet direkte vil berøre. Forvaltningsmyndigheden bekræfter, at alle nationale regler og EF-bestemmelser vedrørende udbudsprocedurer er blevet overholdt.

4. Det planlagte tidspunkt for projektets afslutning er første halvår af 2004, så sporvognene kan benyttes i forbindelse med de olympiske lege i 2004. De græske myndigheder finder denne tidsplan ambitiøs, men realistisk.

5. Selskabet Tram er et datterselskab under Attiko Metro Company, som har omfattende direkte erfaring med opførelse og drift af offentlige transportsystemer med sporveje. Der skal også mindes om, at dette er det første projekt af sin art i Grækenland siden 1960'erne.